პერტინაქსი

პუბლიუს ჰელვიუს პერტინაქსი (ლათ. Publius Helvius Pertinax; დ. 1 მარაშინათუთა, 126 — ღ. 28 მელახი, 193) — რომიშ იმპერატორი 193 წანაშ 1 ღურთუთაშე 28 მელახიშახ, ხუთი იმპერატორიშ წანაშ პერიოდიშ მაართა იმპერატორი.

პერტინაქსიქ დებადჷ გადუდშულებული დოლმახორეშ ფანიას. ოურდუმე კარიერა კოჰორტაშ იფიცერობათ დიჭყჷ. მონაწილენდჷ რომი-პართიაშ ლჷმეფს, სოდეთ წჷმოძინეფს მიოჭირინუ. უკულიანი პერიოდეფს პერტინაქსის უკინებუდჷ შხვადოშხვა პოსტეფი. რდჷ დაკიაშ პროკურატორი, 175 წანას - კონსული, 185 წანაშახ, შხვადოშხვა ბორჯიშ გოძვენას, რდჷ ჟიმოლენი დო თუდოლენი მეზიაშ, დაკიაშ, სირიაშ დო ბრიტანეთიშ მამართალი. 180-იან წანეფიშე პერტინაქსის უღუდჷ შანულამი კარიერა რომიშ სენატის. 188-189 წანეფს ნინალენდჷ აფრიკაშ პროკონსულო.

192 წანაშ 31 ქირსეთუთას დოჸვილეს რომიშ იმპერატორი კომოდუსი. ჸათე პერიოდის პერტინაქსის უკინებუდჷ ნოღაშ პრეფექტიშ პოსტი. მალას პრეტორიანალეფიშ გვარდიაქ ახალი იმპერატორო გეგმაცხადჷ პერტინაქსი. თიში მართუალაქ გეგინძორჷ ხვალე 87 დღას. პრეტორიანალეფი პერტინაქსიშე ელუდეს დიდი მუდანობათ ფინანსეფს. პერტინაქსიქ მინდომუ ოურდუმე დისციპლინაშ დო ახალი კანონეფიშ მიშაღალა პრეტორიანალეფიშ გვარდიაშა. ჸათეშ გურშენ ძალამს გეჟღამეს პრეტორიანალეფქ დო ეარყეს, გემნაკათეს პერტინაქსის დო დოჸვილეს, 193 წანაშ 28 მელახის.

პერტინაქსიშ ჸვილუაშ უკულ, პრეტორიანალეფქ, ნამუეფსჷთ ფარაშ მეღება ულამუდეს, აუქციონს გეგმოჩეს იმპერატორიშ ტიტული. იმპერატორიშ პოსტი ხეშა ქეშეჸოთუ დინდარი სენატორქ დიდიუს იულიანუსიქ, ნამუქჷთ არძაშე უმოს ბრელი ფარა მიკიღუ. იულიანუსი მალას გეგთარაგუ სეპტიმიუს სევერუსიქ დო დოჸვილუ პერტინაქსიშ მაჸვილარეფი. სევერუსიშ ზოჯუათ რომიშ სენატიქ პერტინაქსი გაღორონთუ.

ლიტერატურა
 Elliot, Simon (2020). Pertinax: The Son of a Slave Who Became Roman. Greenhill Books.

კატეგორია:რომიშ იმპერატორეფი
კატეგორია:ნაჸვილა რომიშ იმპერატორეფი
კატეგორია:გაღორონთებული რომიშ იმპერატორეფი